open-index/open-wikipedia-markdown huggingface dataset:
Gran Premio de Italia de 1959

O **Gran Premio de Italia de 1959** foi unha carreira de automobilismo de Fórmula Un, celebrada o 13 de setembro de 1959 no circuíto de Monza. Foi a oitava carreira da tempada de Fórmula Un de . Foi o 30º Gran Premio de Italia e o 24, que se celebrou en Monza. A carreira levouse a cabo sobre 72 voltas ao circuíto de cinco quilómetros cunha distancia total de carreira de 414 quilómetros.

## Informe da carreira 
A carreira foi gañada polo piloto británico Stirling Moss pilotando un Cooper T51 para o equipo privado Rob Walker Racing Team. Moss gañou por 46 segundos sobre o piloto americano Phil Hill que pilotaba un Ferrari Dino 246 da Scuderia Ferrari. O líder do campionato o australiano Jack Brabham terminou terceiro nun Cooper de fábrica modelo T51, ampliando a súa vantaxe nos puntos, pero non o suficiente como para evitar un enfrontamento polo campionato con Moss e o piloto de Ferrari Tony Brooks na última carreira da tempada, o GP dos Estados Unidos.

O peso dos coches foi foi o factor decisivo para gañar a carreira, Stirling Moss gañou a carreira sen ter que cambiar os pneumáticos do seu coche, o pequeno e lixeiro Cooper, aínda que fixo unha parada en boxes. Stirling fixo unha carreira prudente, confiando en que os pilotos de Ferrari necesitarian entrar en boxes. Tony Brooks fixo unha boa saída, pero un fallo nun pistón eliminouno na primeira volta. Graham Hill e Dan Gurney lideraron a carreira, pero perderon as súas vantaxes logo dunhas longas paradas en boxes. Moss continuou liderando a unha velocidade media de 200 quilómetros por hora, unha nova marca. Phil Hill foi o segundo con Ferrari no seu circuíto, e os seus compañeiros de Ferrari foron 4-5-6 nesta orde, Gurney, Cliff Allison e Olivier Gendebien.

A vitoria de Moss pechou a brecha no campionato a só 5 puntos e medio por detrás de Jack Brabham e Brooks a oito puntos detrás de Brabham. Os esforzos combinados de Brabham, Moss, Maurice Trintignant, Bruce McLaren e Masten Gregory conseguiron o campionato de construtores para Cooper Car Company.

## Clasificación 
## Posicións logo da carreira 
;Clasificación no campionato de pilotos

;Clasificación do campionato de construtores

* **Notas**: Só están incluídos os cinco primeiros postos en ambos os grupos de clasificación. Só os 5 mellores resultados contan para o Campionato. Os números sen paréntese son os puntos do campionato, os números entre paréntese son o total de puntos anotados.

## Notas 
### Ligazóns externas 
## Clasificación
Processing

**Processing** é unha linguaxe de programación aberta cun contorno de desenvolvemento integrado (IDE) para empregar en electrónica e comunidades de deseño visual coa intención de ensinar os fundamentos da programación nun contexto visual e para servir como base para a creación electrónica. O proxecto iniciouse en 2001 por Casey Reas e Benjamin Fry, os dous pertencentes ao Aesthetics and Computation Group do MIT Media Lab dirixido por John Maeda.
Un dos obxectivos declarados de Processing é o de actuar como unha ferramenta para que os non programadores comenzaran a programar, a través da mostra gráfica instantánea e visual da información. A linguaxe baséase en Java pero emprega unha sintaxe simplificada e un modelo de programación de gráficos.

## Características 
Procesing inclúe unha fiestra visual, que ven a ser un complemento ao contorno de desenvolvemento integrado (IDE) para organizar os proxectos.

Cada esquema de Processing é na realidade unha subclase de PApplet un tipo Java que pon en funcionamento a maior parte das características da linguaxe de Processing.

Ao programar en Processing, tódalas clases adicionais definidoa serán tratadas como clases internas cando o código tradúcese en puro Java antes de compilar. Isto significa que o uso de variables estáticas e métodos das clases está prohibido a menos que se lle diga explicitamente a Processing que quere o código en modo puro Java.

Processing tamén permite aos usuarios crear as súas propias clases PApplet na fiestra. Isto permite que os tipos de datos complexos poidan incluír calquera número de argumentos e evita as limitacións de inicamente o uso de tipos de datos estándar como int (entero), char (caracteres), float (número real) o a cor (RGB, hexadecimal ARGB).

## Exemplos 
### Hello World 
En Java como comando

```java
println("Hello World!");
```

Programa Hello World in Processing, o seguinte códico é un examplo de como é a linguaxe de programación:

```java
void setup() {
  // define a fiestra tamaño e permite anti-aliasing
  size(200, 200);
  smooth();
  // Establecer tipo de color, fonte, e aliñamento para renderizado do texto.
  fill(0);  // Contorna
  // establecer a fonte (por defecto o sistema establece sans serif)
  textFont(createFont("SansSerif",18));
  textAlign(CENTER);
  noLoop();  // escribeo() execútase só unha vez
}

void draw() {
  // Amosar o texto na pantalla usando a fonte establecida previamente.
  text("Hello World!", width/2, height/2);
}
```

## Wiring, Arduino e Fritzing 
Processing deu lugar a outro proxecto, Wiring, que emprega o IDE de Processing cunha versión simplificada da linguaxe C++ como un xeito de ensinar aos artistas como programar microcontroladores. Na actualidade hai dous proxectos independentes de hardware, Wiring e Arduino, utilizando o contorno de Wiring e a súa linguaxe. O contorno Fritzing de software é outro da mesma clase, que axuda aos deseñadores e artistas a documentar os seus prototipos interactivos e a dar o paso na creación de prototipos físicos ao produto real.

## Véxase tamén 
### Outros artigos 
* Arduino
* Wiring

### Ligazóns externas 
* Páxina web de Processing
Queiruga, Queiruga, Porto do Son

**Queiruga** é un lugar da parroquia de Queiruga no concello coruñés de Porto do Son, na comarca de Noia. Segundo o padrón municipal (INE 2020) ten 166 habitantes (78 homes e 88 mulleres).

## Lugares e parroquias 
### Lugares de Queiruga 
### Parroquias de Porto do Son
Joseph Lancaster

**Joseph Lancaster**, nado o 25 de novembro de 1778 en Londres e finado o 23 de outubro de 1838, foi un educador e pedagogo inglés.

## Traxectoria 
Con 14 anos marchou da súa casa e foi a Bristol por motivos relixiosos, encontrou traballo na cidade e uniuse á "sociedade dos amigos" (cuáqueros). Con 20 anos funda a súa primeira escola de primaria neste lugar. A escola era moi popular pero a maioría dos nenos non podían custear os seus estudos nela. Adquiriu o sistema de monitores e desenvolveu as súas ideas de forma simultánea ás do dr. Andrew Bell. Este no seu ensino non utilizaba a dor física pero si que castigaba os seus alumnos atándoos ou encerrándoos. A escola recibiu xenerosas doazóns polo seu rápido crecemento pero aínda así caeu na débeda, ademais disto a escola tamén recibiu numerosas críticas. Lancaster defendía as escolas non controladas pola igrexa xa que dicía que a educación debía ser cristiá pero non sectaria. Joseph pasou gran parte da súa vida percorrendo o país para defender as súas ideas. En 1816, Lancaster abandonou a Real Sociedade Lancasteriana e tentou fundar a súa propia escola. Isto fracasou e rematou na bancarrota. Despois de ser encarcerado por débedas e excluído da sociedade por diversas cousas emigrou ós Estados Unidos. Formaría escolas en Baltimore, Venezuela e o Canadá, aínda que tamén lle foron mal e tivo que regresar. Os seus seguidores tamén fundarían diversas escolas polo mundo. Lancaster falece en Nova York tras ser atropelado por unha carruaxe de cabalos. Agora tan só existe unha escola lancasteriana en todo o mundo. Atópase no Museo Escolar Británico.

## Obras 
As obras máis importantes que escribiu son:
* *Improvements in Education*, en galego *Melloras en educación*, (Londres, 1803; Nova York, 1807) 
* *The British System of Education*, en galego *O sistema británico de educación*, (Washington, 1812)

## Véxase tamén 
### Ligazóns externas 
* Páxina web do Museo Escolar Británico
Aulas de hospitalidade

As **aulas de hospitalidade** (en francés: *salle d´hospitalité*) foron unha institución, creada en Francia en 1801, que tiña como obxectivo acoller a nenos abandonados.

## Orixe
Esta institución xurdiu grazas á filantropía da marquesa Adelaida de Pastoret. Ela coñecía unha figura semellante en Berlín, e tratou de aplicar ese modelo en París. Procurou que as actividades dos nenos tiveran unha finalidade práctica, fundamentalmente manual antes que memorística.

Aínda que este proxecto da marquesa non tivo unha gran repercusión, a súa colaboración sería decisiva para a aparición das Salas de Asilo.
Accidente de Torre del Bierzo

[miniatura|dereita|220px|Desaparecido túnel número 20 na estación de [Torre del Bierzo.]]
O **accidente ferroviario de Torre del Bierzo** foi un descarrilamento ferroviario sucedido o 3 de xaneiro de 1944 en Torre del Bierzo (provincia de León) ao chocaren dentro do túnel número 20 da liña Palencia-A Coruña un tren correo, unha locomotora en manobras e un tren de mercadorías.

## Vítimas
O número oficial de vítimas mortais foi de 78 segundo a autoridade xudicial, pero sempre se sospeitou que o Réxime franquista puido ocultar a magnitude real do accidente. Documentos posteriores elevaron a cifra a 200 falecidos Varias décadas despois, o accidente daría título a unha curtametraxe (*Túnel número 20*) dirixido por Ramón de Fontecha, que obtivo o Premio Goya á mellor curtametraxe documental en 2002.

## Notas 
## Véxase tamén 
### Outros artigos
***Accidentes ferroviarios en Galicia**

### Ligazóns externas 
* TodoTren. "El gran accidente", artigo en *Todo tren* .
* "El accidente de Torre del Bierzo", artigo de Fernando Fernández Sanz na web Astorga.com, agosto de 1997 .
* "¿Qué pasó en el túnel número 20?", artigo de Gonzalo Garcival en *El Mundo*, 12 de xaneiro de 2003 .
Francisco Jódar

**Francisco Jódar Alonso**, nado en Lorca (Murcia) o 9 de novembro de 1955, é un político español e actual alcalde de Lorca.

## Biografía 
Francisco Jódar está casado e ten dúas fillas. Licenciouse en Dereito na Universidade de Murcia e é interventor do Ministerio de Defensa en situación de excedencia.

## Traxectoria política 
Foi candidato polo Partido Popular de Lorca nas eleccións dos anos 1999, 2003, 2007 e 2011. En 2007 gañou as eleccións por maioría absoluta, tomando posesión do cargo o 16 de xuño,

## Notas 
## Véxase tamén 
* Lorca
* Terremoto de Lorca de 2011
Espazo periplásmico

[miniatura|dereita|300px|[Parede celular dunha bacteria gramnegativa.]]
O **espazo periplásmico** ou **periplasma** é o espazo que rodea as dúas barreiras de permeabilidade selectiva da cuberta das bacterias, que son a membrana plasmática ou membrana interna e a membrana externa das paredes das bacterias gramnegativas. Falando estritamente, as bacterias grampositivas non teñen un verdadeiro espazo periplásmico porque teñen só unha membrana biolóxica lipoproteica, a membrana plasmática, pero poden ter unha rexión denominada "zona da parede interna" (IWZ, *inner wall zone*) situada entre a membrana plasmática e a parede celular madura.
O periplasma pode chegar a supoñer o 40% do volume celular total nas bacterias gramnegativas, mentres que a "zona da parede interna" das grampositivas é moitísimo menor. A composición da "zona da parede interna" non foi aínda claramente determinada.

A clasificación das bacterias en grampositivas e negativas atendendo ao seu tipo de tinguidura é bastante ambigua porque pode referirse a tres aspectos diferentes (resultado da tinguidura, organización da envoltura celular, grupo taxonómico), que non concordan necesariamente en certas especies de bacterias. Porén, aínda que o resultado da tinguidura de Gram dunha bacteria é un criterio empírico, o seu fundamento son as marcadas diferenzas na ultrastrutura e composición química dos dous tipos de células procariotas que se encontran na natureza, que dependen da presenza ou ausencia dunha membrana externa, que é unha característica máis fiable e fundamental que o resultado da tinguidura. Todas as bacterias grampositivas están rodeadas por unha soa membrana lipoproteica e xeralmente conteñen unha grosa capa (de 20-80&nbsp;nm) de peptidoglicano responsable de reter a tinguidura de Gram. Varias especies de bacterias que teñen unha envoltura cunha soa membrana, pero que se tinguen como se fosen gramnegativas debido á falta de capa de peptidoglicano (caso dos micoplasmas) ou pola súa incapacidade de reter a tinguidura de Gram por mor da composición da súa parede, mostran tamén unha estreita relación coas bacterias grampositivas. Para as bacterias (ou en xeral procariotas) que están envoltas por unha soa membrana lipoproteica utilízase o termo **bacteria monoderma** ou **procariota monodermo**.

Nas bacterias didermas o periplasma contén unha parede celular delgada composta de peptidoglicano. Ademais, contén solutos como ións e proteínas, os cales están implicados nunha ampla variedade de funcións, que van desde a unión a nutrientes, transporte, pregamento, degradación, hidrólise de substratos, síntese do peptidoglicano, transporte de electróns, e alteración de substancias tóxicas para a célula (metabolismo xenobiótico). O periplasma carece de ATP.

## Notas 
## Véxase tamén 
### Outros artigos 
* Envoltura celular bacteriana
* Parede celular
* Bacteria grampositiva
* Bacteria gramnegativa

### Bibliografía 
* D. White, The Physiology and Biochemistry of Prokaryotes, Oxford University Press, Oxford, 2000, pp.&nbsp;22.
Miguel Vidal López

**Miguel Vidal López** foi un médico e político galego.

## Traxectoria 
No Sexenio Democrático foi militante do Partido Radical, elixido deputado provincial, o 22 de febreiro de 1871 foi nomeado presidente da Deputación de Pontevedra. Foi elixido deputado a Cortes polo distrito de Vigo en 1871. En 1872 foi nomeado gobernador civil de Lugo e ese mesmo ano foi elixido senador pola provincia de Ourense, pero non chegou a tomar posesión posto que non foi admitido por non reunir os requisitos.
## Notas
Escola de párvulos

miniatura

A **escola de párvulos** foi fundada en Madrid en 1838, polo pedagogo Pablo Montesino (Zamora, 1781-1849), seguindo o modelo británico que descubriu a raíz dos 10 anos que estivo exiliado en Londres (1823-1833), e defendendo que esta escola sería adicada a aqueles cativos de entre dous e seis anos, sendo estes pobres e de ámbolos dous sexos. Estes rapaces quedaban ó coidado dunha persoa que facía de ‘nai’ común. Esta persoa tiña como labor encargarse da súa educación principal así como do seu coidado persoal.  Polo tanto, as escolas de párvulos posuían unha dobre ocupación clara, posto que se trataba dunha institución que ofrecía unha función tanto educativa como asistencial. Outro dato a recalcar e de relevante importancia é que, en opinión de Montesino, este tipo de escolas ou institucións precisaban de varios docentes, e así mesmo varóns, pois para el eran máis efectivos.

miniatura

Pero ó crear a primeira escola de párvulos, o pedagogo decatouse de que os mestres destas novas institucións precisarían de instrucións que lles servisen de guía para o seu día a día na escola, polo que na súa obra *Manual para maestros de la escuela de Párvulos* (1840) incluíu todas as súas ideas pedagóxicas para resolver todas esas posibles dúbidas. Este manual converteuse no primeiro tratado de pedagoxía para a formación e ensinanza dos cativos de até 10 anos, o que deu lugar á primeira obra sistemática de pedagoxía feita e publicada en España.

O Manual tiña como obxectivo primordial presentarse coma un tratado de pedagoxía para todos aqueles mestres das escolas de párvulos que carecían da formación profesional necesaria ou para aqueles que non tiñan moi clara a idea do que representaban pedagoxicamente e socialmente este tipo de escolas. Pero esta obra non solo está dedicada ós mestres, senón a todas aquelas persoas que estivesen relacionadas dalgunha forma ou outra coa ensinanza, xa foran nais, nodrizas ou políticos, entre outros.
The Beastmaster

***The Beastmaster*** é un filme estadounidense dirixido por Don Coscarelli que se estreou en 1982.

## Sinopse 
Tralo nacemento do novo fillo non nato do rei, Dar, é secuestrado por un sacerdote da orde de Jun que pretende sacrificalo. Pero antes de que consiga rematar o ritual, o sacerdote é derrotado por un campesiño que adopta ó bebé sen saber quen é realmente. Cando o mozo Dar esta preto de chegar á idade adulta, contempla como o seu pobo é asasinada por hordas de salvaxes, e descobre, nese momento, que ten a facultade de comunicarse con calquera clase de animal. Dar iniciará entón o camiño da vinganza para dar cos asasinos da súa familia.

## Personaxes 
## Véxase tamén 
### Ligazóns externas 
* Ficha na IMDb 
* Ficha en AllMovie
Fausto Garagarza

**Fausto Garagarza Dugiols**, nado en Hondarribia (Guipúscoa) en 1833 e finado en Madrid o 13 de febreiro de 1905, foi un profesor e político español.

## Traxectoria 
Profesor de Farmacia na Universidade de Santiago de Compostela. No Sexenio Democrático foi militante do Partido Radical, gobernador civil da provincia de Pontevedra, o 26 de marzo de 1870 foi nomeado presidente da Deputación de Pontevedra. Foi decano da Facultade de Farmacia da Universidade Central de Madrid.

## Notas 
## Véxase tamén 
### Bibliografía 
* 

### Ligazóns externas 
* Retrato de Fausto Garagarza Dugiols
OrCAD

**OrCAD** é unha *suite* de ferramentas de software para automatización de deseño electrónico (ECAD). OrCAD emprégase principalmente no sector profesional, por enxeñeiros de deseño electrónico e técnicos electrónicos para crear esquemas electrónicos e circuítos impresos para a fabricación de tarxetas de circuítos impresos (PCB).

O nome de OrCAD ven de Oregón + CAD.

## Historia
A empresa foi fundada en 1985 por John Durbetaki e os irmáns Ken e Keith Seymour como "OrCAD Systems Corporation" en Hillsboro, Oregón, a compañía converteuse nun provedor mundial líder na automatización de deseño electrónico en PC.
Durbetaki, viña de Intel, despois de cinco anos como xerente de enxeñería e proxectos, decidiu, xunto cos irmáns Keith e Ken Seymour, iniciar a súa propia empresa para desenvolver software para PC. Durbetaki comezou a crear as súas propias ferramentas de captura esquemática para o seu uso en proxectos para PC, co tempo, o proxecto foi deixado de lado o hardware totalmente a favor dun desenvolvemento de baixo custo, baseada en software de CAD para PC. O primeiro produto da compañía foi SDT (ferramenta de deseño esquemático), que inclúese por primeira vez a finais de 1985.

Ao produto SDT, o máis coñecido e empregado, o seguiu un simulador dixital, instrumentos VST (ferramentas de verificación e simulación) e deseño de placas de circuíto impreso (PCB). Co tempo, a liña de produtos OrCAD foise ampliado para incluír produtos baseados ​​en Windows para axudar aos deseñadores de electrónica.

Dende o 16 de xullo de 1999, OrCAD é propiedade de Cadence Design Systems. A última versión do software de CIS (captura de esquemas) OrCAD ten a capacidade de manter unha base de datos de circuítos integrados dispoñibles. Esta base de datos pode ser actualizada polo usuario mediante a descarga dos paquetes de compoñentes: os fabricantes, como Analog Devices ou Texas Instruments. ST Microelectronics ofrecerá OrCAD PSpice modelos con toda potencia e a lóxica dos semicondutores, xa que PSpice é o simulador de circuítos máis usado. Intel ofrece os PCB de referencia deseñados con ferramentas de Cadence no formato de OrCAD Capture.

## Produtos
* OrCAD FPGA System Planner 
* OrCAD Capture and Capture CIS
* OrCAD PCB Designer
* ActiveParts Portal
* OrCAD Signal Explorer
* PSpice A/D and Advanced Analysis

## Notas
## Véxase tamén
### Ligazóns externas
* Páxina web de OrCAD
Baltasar Genme Fuentes

**Baltasar Genme Fuentes** foi un xornalista e político español.

## Traxectoria
No Sexenio Democrático foi concelleiro en Madrid. Foi nomeado gobernador civil da provincia de Pontevedra e o 25 de xullo de 1869 presidente da Deputación de Pontevedra. Despois foi gobernador civil de Badaxoz e Salamanca (1870).

## Notas
Suso Mosquera

**Jesús Mosquera Sueiro**, nado en Vila de Cruces o 1 de outubro de 1943 e finado na Coruña o 13 de febreiro de 2018, foi un sindicalista e político galego.

## Traxectoria 
En 1967 comezou a colaborar na organización dos primeiros núcleos da Unión Sindical Obrera (USO) en Vigo, Ferrol e A Coruña. En 1977, ao fusionarse USO coa UXT, integrouse no sindicato socialista na Coruña e afiliouse ao PSOE. Foi secretario xeral da UXT en Galicia desde 1980 e ata o 2005. Foi elixido parlamentario pola provincia da Coruña nas eleccións autonómicas de 1985 polo PSdeG pero deixou o escano o 2 de decembro de 1988 ante a folga xeral do 14 de decembro. Participou na creación e constitución do Consello Sindical Interrexional Galicia-Norte de Portugal e da Fundación para a defensa do Consumidor (FUNDECO). Impulsou a formación da Fundación Luís Tilve (1989), da cal foi presidente.

## Notas 
## Véxase tamén 
### Outros artigos 
* UGT-Galicia

### Ligazóns externas 
* Ficha en galegos.info
Bursa (homónimos)

O termo **Bursa** pode referirse:

* *Toponimia*
** a **Bursa**, cidade de Turquía, capital da provincia do mesmo nome;
** a **Bursa**, provincia de Turquía.

* *Anatomía*
** a ***Bursa***, nome científico das bolsas sinoviais.
Aha Shake Heartbreak

***Aha Shake Heartbreak*** é o segundo álbum de estudio da banda de rock alternativo estadounidense Kings of Leon. Foi editado o 1 de novembro do 2004 no Reino Unido e Irlanda e o 22 de febreiro do 2005 nos Estados Unidos. Trátase do únido disco do grupo que ten o adhesivo "Parental Advisory".

O álbum recibiu polo xeral críticas favorables, e os temas "The Bucket", "Four Kicks" e "King of the Rodeo" foron publicados como sinxelos no Reino Unido. O disco contén a canción extra "Where Nobody Knows".

A versión británica e irlandesa conta cunha portada negra cunha orquidea, mentres que a versión estadounidense ten un fondo branco cun tipo distinto de orquidea. O disco tamén contén a canción extra "Where Nobody Knows".

## Listaxe de cancións
Daniel Barredo

**Daniel Barredo Ibáñez**, nado en Bilbao o 24 de xuño de 1981, é un escritor vasco en lingua castelá, coñecido como **Daniel Barredo**.

## Traxectoria 
Viviu en cidades como Leeds, Londres ou Budapest, onde exerceu diversos empregos. Está licenciado en Filoloxía Hispánica e en Comunicación Audiovisual pola Universidade de Granada. É doutor en Periodismo pola Universidade de Málaga cunha tese sobre a caracterización informativa do rei Juan Carlos I de España na prensa dixital.

## Obra 
### Prosa 
En decembro de 2011 gañou o certame Andalucía Joven de Narrativa coa novela *A viaxe a Budapest* (*El viaje a Budapest*), publicada pola editorial Berenice en marzo de 2012, dentro da colección *Nova*. É unha novela xeracional ambientada en Granada e Budapest, tratando temas como a sexualidade, a literatura, as expectativas vitais ou a situación económica e laboral.

En xaneiro de 2012 gañou o III Premio Plan Joven do concello de Granada coa novela *La rebelión de las tortugas*.

O seu último traballo é *El tabú real. La imagen de una monarquía en crisis*, publicado en 2013.

### Poesía 
En 2003 publicou *El fruto del deseo*, e o seu segundo poemario foi *Oda a la miseria*, gañador do premio Federico García Lorca e publicado por Point de Lunettes en 2009.

## Notas 
## Véxase tamén 
### Ligazóns externas 
* Ficha do autor .
Casa Grande de Xanceda

**Casa Grande de Xanceda** é unha empresa gandeira galega do sector do leite e derivados situada en Xanceda no concello de Mesía, e adicada á produción de leite para facer iogures, kefir e queixo ecolóxicos.

## Historia
A Casa Grande de Xanceda ten as súas orixes nos anos 60 cando Felipe e Victoria Fernández-Armesto trouxeron do Canadá 30 vacas de raza frisoa. O nome da granxa vén dunha casa do século  XVIII na que actualmente están as oficinas.

Dende 2002 a granxa ten unha leira con 350 vacas que pastan nun terreo de 200 hectáreas. En 2007 comezou a produción de iogur baixo a denominación de produto ecolóxico.

## Produtos
Casa Grande de Xanceda produce máis de mil toneladas anuais de lácteos: leite, iogures, queixo e kefir.

## Notas
## Véxase tamén
### Ligazóns externas
*Páxina web de Casa Grande de Xanceda
Eugenio Alau

**Eugenio Alau Comas**, nado en Oviedo en 1816 e finado en Valladolid o 4 de abril de 1886, foi un médico e político español.

## Traxectoria 
Licenciado en Medicina na Escola de Barcelona (1837), doutorouse o 2 de outubro dese ano. Traballou no Hospital Militar de Barcelona. Foi reitor da Universidade de Valladolid (1862 e 1871). Pertenceu ao Partido Progresista, despois afiliouse ao Partido Constitucional e despois ingresou no Partido Liberal. No Sexenio Democrático foi nomeado gobernador civil de Pontevedra e o 23 de marzo de 1869 presidente da Deputación de Pontevedra. En marzo de 1870 foi nomeado gobernador civil de Sevilla, en xaneiro de 1871 de Córdoba e en novembro dese mesmo ano de Granada. En 1872 foi elixido deputado a Cortes polo distrito da Pobra de Trives. Na Restauración foi elixido senador pola provincia de Ourense (1881) e pola Universidade de Valladolid (1884).

## Véxase tamén 
### Ligazóns externas 
* Biografía na Enciclopedia de Oviedo
* Ficha no Congreso dos Deputados
Universidade de Murcia

A **Universidade de Murcia** (**UM**) é unha universidade pública española, situada na Rexión de Murcia (España). Os seus centros atópanse distribuídos en cinco campus. Foi fundada en 1915. Ten aproximadamente 38.000 alumnos.

En 2002 principiou, apoiada en varios patrocinadores coma o Banco de Santander ou a Fundación Séneca, a dixitalización do Fondo Histórico da súa Biblioteca, dando lugar á creación da Biblioteca Dixital Floridablanca.

## Campus 
***Campus de La Merced**. É historicamente o primeiro campus, situado no centro da cidade de Murcia.
***Campus de Espinardo**. É o campus máis grande, situado ao norte do municipio de Murcia, cerca do barrio murciano de Espinardo, en territorio das pedanías de El Puntal e Guadalupe.
***Campus de Ciencias da Saúde**. Situado xunto ao Hospital Universitario Virxe da Arrixaca, na pedanía murciana de El Palmar.
***Campus de Ciencias do Deporte**. Situado no municipio de San Javier, a beiras do Mar Menor.
***Campus de Lorca**.	Situado no municipio de Lorca.

## Centros 
A Universidade de Murcia está conformada por facultades e escolas universitarias, tendo carácter propio as facultades e adscrito as escolas universitarias.

### Facultades
*Facultade de Belas Artes
*Facultade de Bioloxía
*Facultade de Ciencias do Deporte
*Facultade de Ciencias do Traballo
*Facultade de Ciencias Sociosanitarias
*Facultade de Comunicación e Documentación
*Facultade de Dereito
*Facultade de Economía e Empresa
*Facultade de Educación
*Facultade de Enfermería
*Facultade de Filosofía
*Facultade de Informática
*Facultade de Letras
*Facultade de Matemáticas
*Facultade de Medicina
*Facultade de Óptica e Optometría
*Facultade de Psicoloxía
*Facultade de Química
*Facultade de Traballo Social
*Facultade de Veterinaria

### Escolas universitarias 
*Escola Universitaria de Turismo de Murcia (centro adscrito)
*Escola Universitaria de Enfermería de Cartagena (centro adscrito)
*Instituto Superior de Ensinos ISEN Formación Universitaria (centro adscrito)
*Escola Universitaria de Osteopatía (centro adscrito)

## Véxase tamén 
### Ligazóns externas 
* Sitio web da Universidade de Murcia 
* Sitio web da Biblioteca Dixital Floridablanca  
* Escola Universitaria de Turismo de Murcia 
* Instituto Superior de Ensinos ISEN Formación Universitaria 
* Escola Universitaria de Osteopatía 
* Campus Mare Nostrum
Jan Neruda

**Jan Neruda**, nado en Praga o 9 de xullo de 1834 e finado na mesma cidade o 22 de agosto de 1891, foi un escritor checo.

## Traxectoria 
Atinxiu os campos da novela, do teatro, da poesía e do conto. Foi un dos principais representantes do realismo checo e membro da chamada *Escola de Maio*. A súa principal obra é *Contos de Malá Strana* (1877), un libro de relatos sobre a burguesía deste soado barrio de Praga.

O escritor chileno Ricardo Neftalí Reyes Basoalto tomou o seu apelido para crear o pseudónimo co que é coñecido, Pablo Neruda.

## Véxase tamén 
### Ligazóns externas 
* Biografía e obras de Jan Neruda en *Lecturalia* .
Alexander Dubček

**Alexander Dubček**, nado en Uhrovec, Eslovaquia, o 27 de novembro de 1921 e finado en Humpolec, República Checa, o 7 de novembro de 1992, foi un político eslovaco.

## Traxectoria 
Líder da extinta Checoslovaquia entre 1968 e 1969, intentou unha profunda reforma do estado comunista, a coñecida como Primavera de Praga, que desembocou na invasión soviética acontecida o 20 de agosto de 1968. Finou a consecuencia dun accidente de tráfico.

## Véxase tamén 
### Ligazóns externas 
* Biografía de Alexander Dubček na *Encyclopedia Britannica* .
Vicente Lobit Rodríguez

**Vicente Lobit Rodríguez**, finado en Burgos en novembro de 1882, foi un médico e político galego.

## Traxectoria 
Foi elixido deputado a Cortes polo distrito de Ourense en 1843 e volveu ser elixido polo mesmo distrito en 1854. Foi o primeiro presidente do Liceo de Ourense (1850). No Sexenio Democrático presidiu a Xunta Revolucionaria de Ourense, foi nomeado gobernador civil de Pontevedra e o 2 de xaneiro de 1869 presidente da Deputación de Pontevedra. En febreiro de 1869 foi nomeado gobernador civil de Palencia e en setembro de León; en 1871 de Toledo e despois de Valladolid e en 1874 de Valencia.

## Notas
Manuel Bárcena Franco

**Manuel Bárcena Franco**, I conde de Torrecedeira, nado en Vigo o 27 de agosto 1834 e finado na mesma cidade o 14 de xaneiro de 1908, foi un empresario e político galego.

## Traxectoria 
[miniatura|250px|[Centro Social Afundación Vigo|Casas de Bárcena.]]
Fillo de Manuel Bárcena de la Concha Bustillo e de María del Pilar Franco Menéndez Colwel. Educouse en Gran Bretaña. Mantivo e aumentou os negocios de curtidos fundados polo seu pai en Barreiro (Lavadores) e fundou os seus propios como consignatario de buques, gandeiro e promotor de vivendas. Tivo a súa propia casa de banca e foi fundador da Caja de Ahorros y Monte de Piedad de Vigo en 1880. Tamén construíu importantes edificios como o da Caixa de Aforros por el fundada e o Edificio El Moderno.

No Sexenio Democrático foi elixido senador pola provincia de Pontevedra en 1872 e foi reelixido en 1884. O 6 de abril de 1874 foi nomeado presidente da Deputación de Pontevedra. Na Restauración foi alcalde de Vigo (1879-1881) e foi elixido senador por Pontevedra en 1886, sendo reelixido en 1891, 1896 e 1903.
## Vida persoal
Casou con Dolores de Andrés-García López e tivo tres fillos, o primoxénito dos cales foi Manuel Bárcena Andrés.

## Distincións
O 3 de xaneiro de 1891 a raíña rexente María Cristina de Habsburgo-Lorena outorgoulle o título de conde de Torrecedeira, en referencia ao Pazo de Torre Cedeira, situado en Cedeira, Redondela..

## Notas 
## Véxase tamén 
### Bibliografía 
* 

### Ligazóns externas 
* Biografía na web da Cámara de Comercio de Vigo
* Ficha no Senado
* Nuevos tiempos para la nobleza Artigo en *Faro de Vigo*
Vicente Lobit Rivera

**Vicente Lobit Rivera**, nado en 1872 e finado en Piñor (Barbadás) o 1 de decembro de 1932, foi un político galego.

## Traxectoria 
Fillo de Vicente Lobit Rodríguez. Na Restauración foi deputado provincial e xuíz municipal de Barbadás. Finou en Piñor o 1 de decembro de 1932.

## Vida persoal 
Casou con Felisa Vázquez Sánchez, filla de Secundino Vázquez Miranda, herdeira do Pazo de Piñor.

## Notas 
## Véxase tamén 
### Ligazóns externas 
* Xenealoxía Casa de Piñor
Before and After

***Before and After*** é un filme estadounidense dirixido por Barbet Schroeder que se estreou en 1996. Baséase na novela homónima de Rosellen Brown.

## Sinopse 
Tralo arrepiante descubrimento do corpo malferido dunha moza, as sospeitas da policía recaen sobre o seu mozo, o fillo da respectada pediatra da vila (Meryl Streep). A situación complícase porque o rapaz desaparece misteriosamente. Os seus pais loitan con tódalas súas forzas para destapar a verdade do ocorrido; viven en vilo porque descoñecen se o seu fillo cometeu o crime do que se lle acusa ou se se atopa en perigo.

## Personaxes 
* Liam Neeson como Ben Ryan
* Meryl Streep como Carolyn Ryan
* Edward Furlong como Jacob Ryan
* Alfred Molina como Panos Demeris
* Julia Weldon como Judith Ryan
* John Heard como Wendell Bye
* Daniel von Bargen como Fran Conklin
* Ann Magnuson como Terry Taverner
* Kaiulani Lee como Marian Raynor
* Larry Pine como Dr. Tom McAnally
* Ellen Lancaster como Asistente de Panos
* Wesley Addy como Xuíz Grady
* Oliver Graney como T.J
* Bernadette Quigley como Nai de T.J.

## Véxase tamén 
### Ligazóns externas 
* Ficha na IDMb 
* Ficha en AllMovie
Hilinos

Os **hilinos** (*Hylinae*) son unha subfamilia de anfibios anuros da famillia dos hílidos (*Hylidae*).

Foi creada por Constantine Samuel Rafinesque (1793-1840) en 1815.

## Distribución 
Comprende 39 xéneros cuxas especies se encontran en América, na Eurasia temperada, no extremo norte de África e no Xapón.

## Lista dos xéneros 
Selgundo *Amphibian Species of the World* (ASW):
; Xéneros
* *Acris* Duméril & Bibron, 1841
* *Anotheca* Smith, 1939
* *Aparasphenodon* Miranda-Ribeiro, 1920
* *Aplastodiscus* Lutz, 1950
* *Argenteohyla* Trueb, 1970
* *Bokermannohyla* Faivovich, Haddad, Garcia, Frost, Campbell & Wheeler, 2005
* *Bromeliohyla* Faivovich, Haddad, Garcia, Frost, Campbell & Wheeler, 2005
* *Charadrahyla* Faivovich, Haddad, Garcia, Frost, Campbell & Wheeler, 2005
* *Corythomantis* Boulenger, 1896
* *Dendropsophus* Fitzinger, 1843
* *Diaglena* Cope, 1887
* *Duellmanohyla* Campbell & Smith, 1992
* *Ecnomiohyla* Faivovich, Haddad, Garcia, Frost, Campbell & Wheeler, 2005
* *Exerodonta* Brocchi, 1879
* *Hyla* Laurenti, 1768
* *Hyloscirtus* Peters, 1882
* *Hypsiboas* Wagler, 1830
* *Isthmohyla* Faivovich, Haddad, Garcia, Frost, Campbell & Wheeler, 2005
* *Itapotihyla* Faivovich, Haddad, Garcia, Frost, Campbell & Wheeler, 2005
* *Lysapsus* Cope, 1862
* *Megastomatohyla* Faivovich, Haddad, Garcia, Frost, Campbell & Wheeler, 2005
* *Myersiohyla* Faivovich, Haddad, Garcia, Frost, Campbell & Wheeler, 2005
* *Nyctimantis* Boulenger, 1882
* *Osteocephalus* Steindachner, 1862
* *Osteopilus* Fitzinger, 1843
* *Phyllodytes* Wagler, 1830
* *Phytotriades* Jowers, Downieb & Cohen, 2009
* *Plectrohyla* Brocchi, 1877
* *Pseudacris* Fitzinger, 1843
* *Pseudis* Wagler, 1830
* *Ptychohyla* Taylor, 1944
* *Scarthyla* Duellman & de Sá, 1988
* *Scinax* Wagler, 1830
* *Smilisca* Cope, 1865
* *Sphaenorhynchus* Tschudi, 1838
* *Tepuihyla* Ayarzagüena, Señaris & Gorzula, 1993
* *Tlalocohyla* Faivovich, Haddad, Garcia, Frost, Campbell & Wheeler, 2005
* *Trachycephalus* Tschudi, 1838
* *Triprion* Cope, 1866
* *Xenohyla* Izecksohn, 1998
; Especies *Incertae Sedis* 
* '*En *Hyla*:*'
** *Hyla helenae* Ruthven, 1919
** *Hyla imitator* (Barbour & Dunn, 1921)
** *Hyla nicefori* (Cochran & Goin, 1970)
** *Hyla warreni* Duellman & Hoogmoed, 1992
* **Nos hilinos:**
** *Acrodytes daudinii* Parker, 1868
** *Calamita melanorabdotus* Schneider, 1799
** *Calamita quadrilineatus* Schneider, 1799
** *Dendrhyla sinensis* David, 1873
** *Hyla aurantiaca* Laurenti, 1768
** *Hyla auraria* Peters, 1873
** *Hyla fusca* Laurenti, 1768
** *Hyla molitor* Schmidt, 1857
** *Hyla quoyi* Bory de Saint-Vincent, 1828
** *Hyla stercoracea* Spix, 1824
** *Hyla surinamensis* Daudin, 1802
** *Litoria americana* Duméril & Bibron, 1841

## Notas 
## Véxase tamén 
### Bibliografía 
* Faivovich, Julian *et. al*. (2005): "Systematic review of the frog familiy Hylidae, with special reference to Hylinae: phylogenetic analysis and taxonomic revisio", in *Bulletin of the American Museum of Natural History*, **294** (1): 1–240. Resume

### Ligazóns externas 
* *Hylinae* en Amphibian Web  Consultada o 2/10/2012.
Teresa Villaverde Pais

**María Teresa Villaverde Pais**, nada en Noia en 1960, é unha política galega do PPdeG e alcaldesa de Lousame dende o 20 de setembro de 2012.

## Traxectoria 
É licenciada en Filoloxía Hispánica e diplomada en Maxisterio pola Universidade de Santiago de Compostela. En 2003 foi elixida concelleira de Cultura e Educación no concello de Lousame no goberno de Santiago Freire, en 2007 pasou a ocupar a concellaría de Servizos Sociais e Cultura, e en 2011 foi concelleira de Cultura, Muller e Xuventude, ata que foi elixida alcaldesa. Ademais, en 2009 foi nomeada xefa de Educación na Coruña, e en outubro de 2011 deputada no Parlamento de Galicia tras a dimisión de Pablo Cobián. 

En setembro de 2012, tras a dimisión de Santiago Freire como alcalde de Lousame, foi elixida alcaldesa na súa substitución. Nas eleccións de 2015, 2019 e 2023 foi reelixida alcaldesa con maioría absoluta. Foi deputada provincial de 2017 a 2019 e novamente de 2022 a 2023. En setembro de 2025 dimitiu como alcaldesa.

## Notas 
## Véxase tamén 
### Outros artigos 
* Eleccións municipais en Lousame

### Ligazóns externas 
* "Teresa Villaverde sustituirá a Pablo Cobián y Manuel Parga a Fernando Blanco",artigo en *La Voz de Galicia*, 5 de outubro de 2011 .
* "Teresa Villaverde ya es alcaldesa de Lousame", reportaxe en 27tv .
Josephus Nicolaus Laurenti

**Josephus Nicolaus Laurenti**, nado en Viena o 4 de decembro de 1735 e finado na mesma cidade o 17 de febreiro de 1805, foi un médico e naturalista austríaco.

## Traxectoria 
Coñécense poucos detalles sobre a vida de Laurenti, apenas que obtivo o doutoramento en medicina en Viena en 1768 cunha tese sobre a función velenosa nos réptiles e os anfibios (*Specimen Medicum, Exhibens Synopsin* [sic] *Reptilium Emendatam cum Experimentis circa Venena*).

Durante moito tempo afirmouse que o verdadeiro autor desta tese fora J. J. Winterl, porque o seu nome aparece na última páxina, pero hoxe pénsase que Winterl, químico, era un colaborador das experiencias de Laurenti e que a tese débese a este último.

Este traballo foi de grande importancia en herpetoloxía. Carl von Linné, na edición de 1758 do seu *Systema Naturae* non definius máis que nove xéneros de réptiles e anfibios, mentres que Laurenti definiu trinta e cinco.. Algúns deles son moi coñecidos, como os xéneros *Bufo*, *Hyla*, *Salamandra*, *Gekko*, *Chamaeleo*, *Iguana*, *Crocodylus*, *Natrix*, *Vipera*, *Naja* e *Constrictor*.

En 1768, Laurenti tamén publicou un manuscrito en italiano titulado *Il Dragone* describindo a *salamandra cega* (o anfibio *Proteus anguinus*), que descubriu nas augas dunha cova en Eslovenia (ou posibelmente en Croacia occidental) Dita descrición representa a primeira contribución referida a un animal cavernícola no mundo occidental.

Foi el quen definiu por primeira vez a clase dos réptliles (*Reptilia*).

Ademais, contribuíu a comprender mellor o modo de acción do veleno destes animais e ao progreso dos coñecementos dos seus antídotos.

En zooloxía emprégase a abreviatura **Laurenti** para indicar a Josephus Nicolaus Laurenti como autoridade na descrición e na taxonomía.

## Notas
Ramón de la Maza

**Ramón María de la Maza Quiroga**, finado o 23 de decembro de 1895, foi un político galego.

## Traxectoria
Fillo de José María de la Maza Somoza. Foi deputado provincial polo distrito de Cambados en 1863, 1865 e 1866 e foi elixido presidente da Deputación de Pontevedra para a sesión do 18 de xullo de 1868.
## Vida persoal
Casou con Petra de Agar Roldán e foi pai de Amalia de la Maza Agar, que casou con Pedro Barrié Pastor, e Josefa de la Maza Agar, que casou con Evaristo Martelo Paumán.

## Notas
## Véxase tamén
### Bibliografía
*
Alberto Barreiro Docampo

**Alberto Barreiro Docampo**, nado en Moaña en 1974, é un filólogo, músico, actor, director e dramaturgo galego, máis coñecido como **Warren**.

## Traxectoria 
Licenciouse en Filoloxía galega pola Universidade de Santiago de Compostela. Autor do TAD "Contribución da Mostra de Cangas á normalización do teatro galego" e foi redactor para os Informes de literatura no Centro Ramón Piñeiro para a Investigación en Humanidades.

Impartiu cursos de música tradicional en colaboración coa Xunta de Galicia nos centros galegos do exterior de Terrassa (Barcelona) (1998), Os Ánxeles (California) (1999) e Centro Galego do Val Miñor de Buenos Aires (Arxentina) (1999).

No curso 2023-24 é profesor de secundaria no IES Afonso X O Sabio de Cambre.

## Obra 
### Música 
* *Mimá* (II traballo discográfico de Fiandola, 2011).
* *A Subela* (Colaboración co grupo de música tradicional A Subela da Sociedade Liceo de Noia, 2011).
* *Bricania* (2011)
* *Chill out celta* (Recompilatorio oon Fiandola, 2011).

### Audiovisual 
* *Rías Baixas* (TVG).

### Literatura 
* *Polaroid*, dramatización da obra homónima de Suso de Toro.
* *Ñaque, ou de piollos e actores*, tradución da obra de Sanchís Sinisterra.
* *O circo enmeigado, ou a amazona e os excéntricos*, tradución da obra de Rafael Dieste.
* *Café ás cinco.*
* *Pocopando.*

## Notas
## Véxase tamén 
### Bibliografía 
* *Catálogo de dramaturgos galegos. 1973-2004* , López, Yolanda; Paredes, Xavier; et ali. CDAEMGA, Instituto Galego das Artes Escénicas e Musicais, 2005.
* *A freguesía de Moaña. Apuntamentos históricos e etnográficos* , García, Manuel Uxío; Chapela, Luís; Villaverde, Xosé C (Editores), 2013, páx.521.
AC-550

A **AC-550** (na provincia da Coruña), é unha estrada da Rede Primaria Básica da Xunta de Galicia que une as localidades de Cee e Ribeira; atravesa os concellos de Cee, Dumbría, Carnota, Muros, Outes, Noia, Porto do Son e Ribeira. Ten unha lonxitude de 106,18 quilómetros e iníciase nun cruzamento coa AC-552 en Cee e finaliza nun cruzamento coa AG-11 en Ribeira. Foi creada en 1986 logo da fragmentación da antiga estrada comarcal C-550, que percorría a costa galega das Rías Baixas. 

## Percorrido 
A estrada inicia o seu percorrido en Cee, proseguindo por Dumbría, Carnota, Muros, Outes, Noia, Porto do Son e finalmente Ribeira.

## Notas
O2 Arena (Praga)

O **O2 Arena**, antes chamado **Sazka Arena**, é un pavillón multiúsos da cidade de Praga (República Checa). Foi construído para acoller o Campionato do Mundo de hóckey sobre xeo 2004. No 2006 acolleu a *Final Four* da Euroliga de baloncesto. Dende o 2004 é o estadio local do HC Slavia Praha, equipo de hóckey sobre xeo que compite na Extraliga Checa, e ocasionalmente dende do HC Lev Praha equipo de hóckey sobre xeo que compite na Kontinental Hockey League (KHL).

## Historia 
A idea de construír un novo estadio en Praga tivo lugar pouco despois da "época dourada" do hóckey sobre xeo, gañando tres medallas de ouro consecutivas. A construción do estadio foi proposta para albergar o Campionato do Mundo de hóckey sobre xeo 2003, mais debido a complicacións cos investidores, a federación de hóckey sobre xeo tivo que trasladar a sede do campionato a Finlandia. Sazka a.s. (unha casa de apostas checa) converteuse no principal patrocinador do estadio.

A construción do estadio (que comezou en 2002) contou con algúns contratempos, mais finalmente rematouse a tempo para a tempada 2004, acollendo ese ano o Campionato do Mundo de hóckey sobre xeo.

En marzo de 2008, o edificio foi renomeado O2 Arena. En outubro dese mesmo ano, os New York Rangers e os Tampa Bay Lightning comezaron a Tempada 2008-09 da NHL no O2 Arena con dous partidos. Ao mes seguinte, o pioneiro da música electrónica francesa Jean Michel Jarre levou o seu álbum *Oxygène* ao estadio como parte da segunda etapa do *Oxygène 30th anniversary tour*. En decembro do 2008, o estadio albergou os partidos do *play-off* do Campionato do Mundo de floorball masculino 2008, incluíndo a final na que Finlandia derrotou por 7 a 6 a Suecia.

Sting levou o seu Symphonicities Tour o 22 de setembro de 2010 xunto coa Royal Philharmonic Orchestra.

A principios de outubro de 2010, os equipos da National Hockey League Boston Bruins e Phoenix Coyotes xogaron dous partidos back-to-back no estadio para comezar as súas respectivas tempadas regulares na Tempada 2010-11 da NHL.

En novembro do 2010 Lady Gaga actuou no estadio durante o seu Monster Ball Tour.

En marzo de 2011, Sazka declarouse insolvente debido ás débedas pola construción do novo estadio.

## Características 
* Número de andares: 6
* Superficie de cada andar: 35,000 m²
* Capacidade: 18,000 espectadores de pé (depende do evento)
* Club e Asientos de luxo: 2,460
* Skyboxes: 66
* Salóns de festa: 4
* Prazas nos bares, restaurantes e cafeterías: 2,900 
* Estacionamentos: 280 prazas
* Poboación da súa zona de influencia: 1.5 a 1.8 millóns de persoas

## Accesos 
O O2 Arena é facilmente accesible, podéndose chegar en transporte público na estación de metro de "Českomoravská", na liña B, paradas de tranvía e paradas de autobús; a estación de tren "Praha Libeň" tamén está moi preto do estadio.

## Concertos 
## Imaxes 

Ficheiro:Sazka-arena-02.jpg|Interior do O2 Arena.
Ficheiro:Sazka arena.jpg|Vista da rúa Ocelářská.
Ficheiro:Sazka-panorama1.jpg|Panorámica do O2 Arena.

## Notas 
## Véxase tamén 
### Ligazóns externas 
* Sitio web oficial do O2 Arena (en checo)
AC-552

A **AC-552** (na provincia da Coruña), é unha estrada da Rede Primaria Básica da Xunta de Galicia que une as localidades da Coruña e Cee; atravesa os concellos da Coruña, Arteixo, A Laracha, Carballo, Coristanco, Cabana de Bergantiños, Zas, Vimianzo, Dumbría e Cee. Ten unha lonxitude de 88,97 quilómetros e iníciase nun cruzamento coa Avenida de Arteixo na Coruña e finaliza nun cruzamento coa AC-550 en Cee.

## Percorrido 
A estrada inicia o seu percorrido na Coruña, proseguindo por Arteixo, A Laracha, Carballo, Coristanco, Cabana de Bergantiños, Zas, Vimianzo, Dumbría e finalmente Cee. Atravesa os seguintes núcleos urbanos: Vilarrodís, Arteixo, Paiosaco, A Laracha, Carballo, Coristanco, A Agualada, Nantón, Baio, Vimianzo e Cee.

## Galería de imaxes 

Ficheiro:Avenida de Arteixo.002 - A Coruña.JPG|Avenida de Arteixo na Coruña, orixe da estrada
Ficheiro:Arteixo Galiza 03.JPG|Travesía urbana de Vilarrodís (Arteixo)
Ficheiro:Paiosaco, A Laracha.jpg|Travesía urbana de Paiosaco (Laracha)
Ficheiro:Alameda de Paiosaco.JPG|Campo da feira de Paiosaco, ao pé da AC-552
Ficheiro:Casa concello A Laracha, Coruña, Spain.JPG|Casa do Concello da Laracha, ao pé da AC-552
Ficheiro:Antiga estación Carballo.jpg|Antiga estación do trolebús a Coruña, na travesía de Carballo
Ficheiro:Sede TEGA.jpg|Predios modernistas e tradicionais na travesía urbana de Carballo
Ficheiro:1 Coristanco (2).JPG|Casa do Concello de Coristanco. Ao pé da AC-552
Ficheiro:Igrexa de Agualada.jpg|Igrexa e campo da feira da Agualada (Coristanco), ao pé da AC-552
Ficheiro:Vimianzo. Galiza -V8.jpg|Travesía de Vimianzo
Ficheiro:Visión dende o Castelo de Vimianzo 13VII2013.JPG|Vista da AC-552 polo núcleo urbano de Vimianzo
Ficheiro:San Pedro de Berdoias. Vimianzo. Galiza 04.jpg|Igrexa de San Pedro de Berdoais (Vimianzo), ao pé da AC-552

## Notas
AC-542

A **AC-542** (na provincia da Coruña), é unha estrada da Rede Primaria Básica da Xunta de Galicia que une as localidades de Betanzos e O Mesón do Vento (Ordes); atravesa os concellos de Betanzos, Abegondo, Carral e Ordes. Ten unha lonxitude de 21,39 quilómetros e iníciase nun cruzamento coa AC-840 en Betanzos e finaliza nun cruzamento coa N-550 no Mesón do Vento (Ordes).

## Percorrido 
A estrada inicia o seu percorrido en Betanzos, proseguindo por Abegondo e finalmente no Mesón do Vento (Ordes).

## Notas